คนการเมืองเต็มธนาคารกรุงไทย
ส่ง&#8216;เบญจา&#8217;นั่งประธานบริหารฝ่ายบริหารเดินหน้าสร้างกำไร
13 เม.ย. 2555

ส่ง‘เบญจา’นั่งประธานบริหารฝ่ายบริหารเดินหน้าสร้างกำไร
คนการเมืองนั่งคุมนโยบายธนาคารกรุงไทยยกแผง “เบญจา” นั่งประธานบริหารอีกรอบ “คนใกล้ชิดทักษิณ” พรึ่บ
ที่ประชุมคณะกรรมการธนาคารกรุงไทย ครั้งที่ 6/2555 เมื่อวันที่ 11 เม.ย. 2555 มีมติแต่งตั้งประธานกรรมการบริหาร เปลี่ยนแปลงคณะกรรมการอิสระ และเปลี่ยนแปลงกรรมการผู้มีอำนาจลงลายมือชื่อแทนบริษัท โดยแต่งตั้งนางเบญจา หลุยเจริญ อธิบดีกรมสรรพสามิต ขึ้นเป็นประธานกรรมการบริหาร แทนนายพยุงศักดิ์ ชาติสุทธิผล ประธานสภาอุตสาห กรรมแห่งประเทศไทย ซึ่งยังคงดำรงตำแหน่งกรรมการธนาคาร และแต่งตั้งนายปสันน์ เทพรักษ์ อดีตกงสุลใหญ่ไทยประจำสหรัฐอาหรับเอมิเรตส์ ซึ่งดูแล พ.ต.ท.ทักษิณ ชินวัตร ปัจจุบันเป็นเอกอัครราชทูตประจำกระทรวง สำนักงานปลัดกระทรวง กรรมการอิสระ ขึ้นเป็นกรรมการบริหาร
สำหรับคณะกรรมการอิสระ ประกอบด้วย นายจุลสิงห์ วสันตสิงห์ อัยการสูงสุด เป็นประธานกรรมการอิสระ นายนนทิกร กาญจนะจิตรา กรรมการอิสระ นายประเสริฐ บุญสัมพันธ์ กรรมการอิสระ และนายวีรภัทร ศรีไชยา ทนายความของคุณหญิงพจมาน ณ ป้อมเพชร ที่รับผิดชอบกรณีการโอนหุ้นชินคอร์ปของคุณหญิงพจมานให้กับนายบรรณพจน์ ดามาพงศ์ พี่ชายบุญธรรม โดยไม่เสียภาษี รวมถึงกรณีนายพานทองแท้ และ น.ส.พินทองทา ชินวัตร บุตรชายและบุตรสาว พ.ต.ท.ทักษิณ ที่ซื้อหุ้นบริษัท แอมเพิลริช อินเวสต์เมนต์ จาก พ.ต.ท.ทักษิณ ในราคา 1 เหรียญสหรัฐ ทำให้บุคคลทั้งสองเป็นผู้ถือหุ้นใหญ่ของชินคอร์ป ก่อนขายให้กับเทมาเซกโดยไม่เสียภาษี เป็นกรรมการอิสระ ซึ่งใครจะปลดไม่ได้ต้องขออนุมัติจากที่ประชุมผู้ถือหุ้น มีผลตั้งแต่วันที่ 11 เม.ย. 2555
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ไตรมาสแรกสินเชื่อของธนาคารขยายตัว 4.5% จากเป้าหมายสินเชื่อทั้งปี 78% ถือเป็นการเติบโตที่ดี แต่ขณะนี้ยังไม่ได้ประเมินว่าจะปรับเป้าหมายสินเชื่อใหม่หรือไม่ แม้ไตรมาสเดียวสินเชื่อจะเติบโตเกือบครึ่งหนึ่งของเป้าหมายทั้งปี
นายอภิศักดิ์ กล่าวว่า ธนาคารได้รับการอนุมัติจากผู้ถือหุ้นให้ออกหุ้นกู้ 3.1 แสนล้านบาท เพื่อรองรับการขยายธุรกิจ จากวงเงินที่เคยขอ 2.4 แสนล้านบาท แต่ปัจจุบันเหลือประมาณ 4 หมื่นล้านบาท ซึ่งรวมครั้งนี้ธนาคารจะสามารถออกหุ้นกู้ได้ 3.5 แสนล้านบาท
อย่างไรก็ดี ธนาคารจะทยอยออกหุ้นกู้วงเงิน 5 หมื่นล้านบาท เพื่อทดแทนหุ้นกู้เดิมที่จะหมดอายุในปีนี้ และอีก 2 แสนล้านบาท จะทยอยออกเพื่อจัดการลงทุนและขยายสินเชื่อ โดยประเภทหุ้นกู้ที่ออกจะดูจากปัจจัยดอกเบี้ย และให้สอดคล้องกับการปล่อยสินเชื่อ หากดอกเบี้ยทรงตัวในระยะยาวก็อาจออกหุ้นกู้ระยะยาวเพื่อล็อกต้นทุนไว้ ขณะที่หุ้นกู้ระยะสั้นก็ต้องสอดรับกับสินเชื่อที่จะปล่อยใหม่